CELEX: 32021R1064
Language: hu
Date: 2021-06-28 00:00:00
Title: A Bizottság (EU) 2021/1064 végrehajtási rendelete (2021. június 28.) az (EU) 2021/520 végrehajtási rendeletnek a bizonyos tartott szárazföldi állatok nyomonkövethetősége céljából az Egyesült Királyság esetében Észak-Írország vonatkozásában alkalmazandó állatazonosító kód konfigurációja tekintetében történő módosításáról (EGT-vonatkozású szöveg)

2021.6.29.   
               
               
                  HU
               
               
                  Az Európai Unió Hivatalos Lapja
               
               
                  L 229/8
               
            
         A BIZOTTSÁG (EU) 2021/1064 VÉGREHAJTÁSI RENDELETE
         (2021. június 28.)
         az (EU) 2021/520 végrehajtási rendeletnek a bizonyos tartott szárazföldi állatok nyomonkövethetősége céljából az Egyesült Királyság esetében Észak-Írország vonatkozásában alkalmazandó állatazonosító kód konfigurációja tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a fertőző állatbetegségekről és egyes állategészségügyi jogi aktusok módosításáról és hatályon kívül helyezéséről szóló, 2016. március 9-i (EU) 2016/429 európai parlamenti és tanácsi rendeletre („állategészségügyi rendelet”) (1) és különösen annak 120. cikke (1) bekezdésére és 120 cikke (2) bekezdésének c), d) és f) pontjára,
         mivel:
         
                     (1)
                  
                  
                     Az (EU) 2016/429 rendelet megállapítja az állatra vagy emberre átvihető állatbetegségek megelőzésére és leküzdésére vonatkozó szabályokat. Az említett rendelet IV. része I. címének 1. és 2. fejezete meghatározza a szárazföldi állatokat tartó létesítményekre és a keltetőkre, valamint a bizonyos tartott szárazföldi állatok és keltetőtojások Unión belüli nyomonkövethetőségére vonatkozó szabályokat. Az (EU) 2016/429 rendelet emellett felhatalmazza a Bizottságot arra, hogy felhatalmazáson alapuló jogi aktusok révén kiegészítő szabályokat fogadjon el az említett rendelet bizonyos, nem alapvető fontosságú rendelkezéseivel kapcsolatban.
                  
               
                     (2)
                  
                  
                     Az (EU) 2019/2035 felhatalmazáson alapuló bizottsági rendelet (2) kiegészíti az (EU) 2016/429 rendeletet, szabályokat állapítva meg a tartott szárazföldi állatok és a keltetőtojások tekintetében nyilvántartásba vett és engedélyezett létesítményekre, valamint a bizonyos tartott szárazföldi állatok és keltetőtojások nyomonkövethetőségére vonatkozóan. Az említett felhatalmazáson alapuló rendelet III. része a tartott szárazföldi állatok nyomonkövethetőségére vonatkozó szabályokat tartalmaz; konkrétabban a III. rész I. és II. címe szabályokat állapít meg a tartott szarvasmarha-, juh- és kecskefélék nyomonkövethetőségére vonatkozóan.
                  
               
                     (3)
                  
                  
                     Az (EU) 2016/429 rendeletben és az (EU) 2019/2035 felhatalmazáson alapuló rendeletben meghatározott nyomonkövethetőségi szabályok Unión belüli egységes alkalmazásának biztosítása érdekében a bizonyos tartott szárazföldi állatok nyomonkövethetőségére vonatkozó végrehajtási szabályokat az (EU) 2021/520 bizottsági végrehajtási rendelet (3) állapítja meg.
                  
               
                     (4)
                  
                  
                     A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodással (a továbbiakban: a kilépésről rendelkező megállapodás) és különösen az Írországról/Észak-Írországról szóló jegyzőkönyv 5. cikkének az említett jegyzőkönyv 2. mellékletével összefüggésben értelmezett (4) bekezdésével összhangban az (EU) 2016/429 rendelet és az annak alapján elfogadott bizottsági jogi aktusok a kilépésről rendelkező megállapodásban előírt átmeneti időszak végét követően Észak-Írország tekintetében továbbra is alkalmazandók az Egyesült Királyságra és az Egyesült Királyságban. Következésképpen az (EU) 2021/520 végrehajtási rendeletben meghatározott szabályok az Egyesült Királyságban Észak-Írország vonatkozásában alkalmazandók. Az egyértelműség érdekében helyénvaló az említett végrehajtási rendelet 1. cikkében hivatkozni a kilépésről rendelkező megállapodásra.
                  
               
                     (5)
                  
                  
                     Emellett az (EU) 2021/520 végrehajtási rendelet 12. cikkének a) pontja szabályokat állapít meg a tartott szarvasmarha-, juh-, kecske-, teve- és szarvasfélék azonosító kódjának konfigurációjára vonatkozóan. Az azonosító kód első eleme azon tagállam országkódja, ahol az azonosító eszközt először alkalmazták az állatokon, vagy a Nemzetközi Szabványügyi Szervezet (ISO) 3166-1 alpha-2 szabvány szerinti kétbetűs kód, Görögország kivételével, amelyre az „EL” kétbetűs kódot kell használni, vagy az ISO 3166-1 numeric szabvány szerinti háromjegyű országkód. Mivel az (EU) 2021/520 rendelet 12. cikkében említett ISO-szabványok nem tartalmaznak az Egyesült Királyságra vonatkozó albontásokat Észak-Írország vonatkozásában, az említett rendeletet módosítani kell annak meghatározása érdekében, hogy melyik országkód legyen az Egyesült Királyság említett régiójában azonosított tartott szarvasmarha-, juh-, kecske-, teve- és szarvasfélék azonosító kódjának első eleme.
                  
               
                     (6)
                  
                  
                     Az (EU) 2020/1470 bizottsági végrehajtási rendelet (4) I. melléklete meghatározza a nemzetközi árukereskedelemmel kapcsolatos európai statisztika területén alkalmazandó ország- és területkódok nómenklatúráját, és megállapítja, hogy „XI” az a kétbetűs kód, amelyet akkor kell használni, ha az irányadó uniós rendelkezésekben meghatározott feltételek szerint az Egyesült Királyságot Észak-Írország vonatkozásában meg kell különböztetni más esetektől. Ezért az Egyesült Királyság esetében Észak-Írország vonatkozásában hivatkozni kell az (EU) 2021/520 végrehajtási rendelet 12. cikke a) pontjának i. alpontjában említett kódra.
                  
               
                     (7)
                  
                  
                     Ezenkívül nem határoztak meg megfelelő három számjegyű kódot arra az esetre, amikor az Egyesült Királyságot Észak-Írország vonatkozásában meg kell különböztetni más esetektől. A háromjegyű „899” kód nem szerepel az ISO 3166-1 numeric szabványban. Ezért az Egyesült Királyság esetében Észak-Írország vonatkozásában hivatkozni kell az (EU) 2021/520 végrehajtási rendelet 12. cikke a) pontjának ii. alpontjában említett kódra.
                  
               
                     (8)
                  
                  
                     Az (EU) 2021/520 végrehajtási rendeletet ezért ennek megfelelően módosítani kell.
                  
               
                     (9)
                  
                  
                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A RENDELETET:
         
            1. cikk
            Az (EU) 2021/520 végrehajtási rendelet a következőképpen módosul:
            
                        1.
                     
                     
                        Az 1. cikkben a bevezető mondat helyébe a következő szöveg lép:
                        „E rendelet szabályokat állapít meg a tagállamok (*1) számára az alábbiakra vonatkozóan:
                        
                           (*1)  A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodással (a kilépésről rendelkező megállapodás) és különösen az Írországról/Észak-Írországról szóló jegyzőkönyv 5. cikkének az említett jegyzőkönyv 2. mellékletével összefüggésben értelmezett (4) bekezdésével összhangban e rendeletnek a tagállamokra vagy az Európai Unióra való hivatkozásait úgy kell értelmezni, hogy azok Észak-Írország tekintetében magukban foglalják az Egyesült Királyságot is.”"
                        
                     
                  
                        2.
                     
                     
                        A 12. cikk a) pontja helyébe a következő szöveg lép:
                        
                                    „a)
                                 
                                 
                                    az azonosító kód első eleme azon tagállam országkódja, ahol az azonosító eszközt először alkalmazták az állatokon, a következő formátumok valamelyikében:
                                    
                                                i.
                                             
                                             
                                                az ISO 3166-1 alpha-2 szabvány szerinti kétbetűs kód, Görögország kivételével, amelyre az »EL« kétbetűs kódot kell használni, és az Egyesült Királyság kivételével Írország vonatkozásában, amelyre a kétbetűs »XI« kódot kell használni; vagy
                                             
                                          
                                                ii.
                                             
                                             
                                                az ISO 3166-1 numeric szabvány szerinti háromjegyű országkód, az Egyesült Királyság kivételével Észak-Írország vonatkozásában, amelyre a »899« kódot kell használni;”.
                                             
                                          
                              
                  
         
            2. cikk
            Ez a rendelet az Európai Unió Hivatalos Lapjában való kihirdetését követő harmadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. június 28-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 84., 2016.3.31., 1. o.
         
         
            (2)  A Bizottság (EU) 2019/2035 felhatalmazáson alapuló rendelete (2019. június 28.) az (EU) 2016/429 európai parlamenti és tanácsi rendeletnek a szárazföldi állatokat tartó létesítményekre és a keltetőkre, valamint a bizonyos tartott szárazföldi állatok és keltetőtojások nyomonkövethetőségére vonatkozó szabályok tekintetében történő kiegészítéséről (HL L 314., 2019.12.5., 115. o.).
         
            (3)  A Bizottság (EU) 2021/520 végrehajtási rendelete (2021. március 24.) az (EU) 2016/429 európai parlamenti és tanácsi rendeletnek a bizonyos tartott szárazföldi állatok nyomonkövethetősége tekintetében történő alkalmazására vonatkozó szabályok megállapításáról (HL L 104., 2021.3.25., 39. o.).
         
            (4)  A Bizottság (EU) 2020/1470 végrehajtási rendelete (2020. október 12.) a nemzetközi árukereskedelemmel kapcsolatos európai statisztika területén alkalmazandó ország- és területnómenklatúráról, valamint más vállalkozásstatisztikák földrajzi bontásáról (HL L 334., 2020.10.13., 2. o.).